钦定古今图书集成/明伦汇编/官常典/第726卷 > 高谈
## 钦定古今图书集成/明伦汇编/官常典/第726卷 > 高谈

按《宋史忠义传》：“谈字景遂，邵武光泽人。绍定二年，旁
郡盗作，诸子请避之。谈曰：‘昔杨子训问避寇于胡文
定公，语之曰：‘往岁盗起燕山，则河北、关中可避；入关则河南、汉南可避。今惟二广宁保其无寇乎？吾惟存
心以听命尔。小子识之。此格言也。今南去则汀、剑，西
去则盱赣，皆为盗区，东去富沙，虽有城避，吾闻官吏
例弗我纳，北去广信，防夫守隶，利人囊箧，指民为谍，
数剽杀之。舍胡公之言，未有他策也’’。”盗入，诸子又请，
谈曰：“有庙祏在，将焉之。”贼至，谈出曰：“时和岁丰，何忍
为此？”盗曰：“吏贪暴，民无所愬，我为直之。”谈曰：“独不能
挝鼓上闻乎？民有辜而杀之。”盗怒，执诸庭，遗之牛酒
不释；遗之金帛不释。谈曰：“然则将何为？”盗曰：“我欲东
破武阳，若得耆老如尔者，率是乡子弟，吾其济乎！”谈
曰：“斯言奚为至我？”唾贼大骂，遂遇害，而里人赖以免。
谈平居言动必由礼法，故乡人敬而附之。